Ministerul Afacerilor Externe (MAE) precizează că, luni, în urma eforturilor Celulei de Criză Interinstituţionale, prin intermediul Ambasadei României la Cairo şi al Oficiului de Reprezentare al României la Ramallah, 11 cetăţeni români şi membri de familie ai acestora au fost evacuaţi din Fâşia Gaza şi au ajuns în Egipt, prin punctul de frontieră Rafah, potrivit agerpres.ro.
Aceştia au fost preluaţi de către echipa consulară mobilă a Ambasadei României în Egipt, care i-a însoţit până la Cairo, de unde vor fi îmbarcaţi spre România, în perioada următoare.
Până în prezent, 313 cetăţeni români şi membri de familie ai acestora au fost evacuaţi din Fâşia Gaza.
Ministerul român aminteşte că menţine contactul cu autorităţile israeliene şi egiptene în vederea facilitării evacuării şi a altor cetăţeni români şi membri de familie în cazul în care vor mai fi alte solicitări, în funcţie de evoluţiile din teren şi de acordul părţilor implicate.
MAE anunță că alți doi cetățeni români sunt ostatici în Gaza
Doi români care au domiciliul în Israel, cu dublă cetățenie, se pare că sunt ostatici în Fâșia Gaza, anunță MAE.
"În continuarea precizărilor transmise de către Ministerul Afacerilor Externe în contextul situației de securitate din Statul Israel și Fâșia Gaza, precizăm că autoritățile israeliene au informat că, în urma verificărilor efectuate, alți doi cetățeni cu dublă cetățenie, israeliană și română, cu domiciliul în Statul Israel, sunt ostatici în Fâșia Gaza", potrivit unui comunicat de presă.